钦定古今图书集成/明伦汇编/官常典/第598卷 > 《次韵张布政游山》僧德祥
## 钦定古今图书集成/明伦汇编/官常典/第598卷 > 《次韵张布政游山》僧德祥

不因览胜入松门，猿鸟何曾识使君。黄叶路从流水
上，青萝林与白云分。逢僧且说新裁句，见寺先寻旧
刻文。冰雪寒岩春到后，树如膏沐草如薰。

《松江府志》：“永乐十八年，特选人材十三人并授方面，
而华亭七人，马麟、周恂、孙豫、奚景周、江润皆布政使，
吴衡、陆勉皆参政。相传成祖夜梦十三人共扶一殿
柱，又一马遍身生鳞，明日引见，数既合而麟居首，名
大悦，故有是命。”

《明外史张清传》：“清，巴人，宣德五年进士，历官浙江布
政使。雅尚风素，非客至不御酒肉，人称之曰：‘青菜’。”《张
献征录》：“丰庆，鄞人，正统中进士，历为河南右布政使。
廉声大著，风裁振于郡邑。一日行部，有一知县簠簋
不饬，闻庆至，大惧，以白金为烛馈之。逾数日，公谓之
曰：‘汝烛不然，尽出之以易可然者，自今无复尔矣’。知”
县大恐，弃印绶而去。

《王宇传》：“宇字仲宏，祥符人，擢山东右布政使。宇初赴
官，所携止律令数卷，朝服祭服一笥，及去日，一物无
增者。既至山东，会岁大侵，民多流移，委监司一人赈
恤，众推宇，特降玺书命之。宇尽心抚辑，全活数十万
人。”

《贾铨传》：“铨字秉钧，擢云南左参政，仍知府事。以王骥
荐，还治司事。居数年，政绩益显。会左布政使阙，军民
数万人颂铨善政，乞以命铨。巡抚侯琎等亦疏请，铨
遂得擢。土官十馀部，岁当贡马，输差发银。及海𧵅八
府民岁当输食盐米钞。至景泰初，皆积逋不能偿。铨
等为言除之，民苗感悦。治行闻，赐诰旌异。九载满入”
都，军民恐其迁去，相率乞留，乃命还任。

《彭韶传》：“韶字凤仪，莆田人，迁广东左布政使。时中官
奉使纷遝，镇守则顾恒，市舶则韦眷，珠池则黄福，皆
以进奉为名，所至需求，民不胜扰。韶先后论奏最后，
梁方弟锦衣镇抚德，以广东其故乡归，采禽鸟花木
进献，为害尤酷。韶抗疏极谏，语侵方。方大怒，构于帝。
帝亦怒，命调之贵州，士民追送，号泣于道。”

《张敷华传》：“敷华字公寔，安福人。迁湖广左布政使。尝
因岁饥令府县大修学宫，以佣直资饿者，所活甚众。
荆王见潇故骄恣，胁守臣请蕲州公廨为府第，敷华
独不署奏。”

《邵宝传》：“宝字国贤，无锡人，迁浙江按察使，进右布政
使。与镇守中官勘处州银矿，宝虑劳民，且生他变，奏
寝之。”

《献征录》：夏寅字正夫，松江华亭人。为山东右布政。敬
𥳑以容，爱民节用，有属以兴作者，不听，曰：“劳而不怨
乃可。”

《畜德录》：“刘东山公大夏为广东布政，至新会县，时吴
廷举为令，公到久乃迎，告以邹智敛事，故迎迟。时邹
以名士出谪，公亦重之，不怪其迟，且嘉其贤。”

《明外史徐恪传》：“恪字公肃，常熟人，迁左右布政使。徽王府承奉司违制置吏，恪革之。王怒，奏恪侵侮。孝宗
直恪，贻书诫王，河徙开封。有议迁藩府诸司许州者，
恪陈其非便，遂寝。”

《韩镐传》：“镐字民瞻，卢氏人。改湖广左布政使。中使往
来者多携私盐抑卖行户，索厚直或至破家。镐下令
和买，民赖不扰。”

《胡铎传》：“铎字时振，馀姚人，迁云南左布政使。库有羡
金数十，吏告此无碍官帑，例得归公。铎曰：‘无碍于官，
不有碍于民乎’？”叱之。

《李贡传》：“贡字惟正，芜湖人，历山西左布政使。府县糜
费无经，贡命各立民膏簿，以稽出入，资用大省。”
《周用传》：“用字行之，吴江人，改河南右布政使。岁大饥，
诏发帑赈贷，用躬行给散，侵伪弊绝。南阳多滞狱，监
司不能理，用代往谳鞫，狱为之空。”

《宋景传》：“景字以贤，奉新人，迁山西左布政使。太原地
瘠赋繁，民多逃徙，所遗田赋皆责之见户，景请召人
佃种而轻其赋，且定九则征派，民赖其利。”

《孙大顺传》：大顺字景熙，迁福建右布政使。司帑失银，
吏卒五十人皆坐系搒掠。大顺言于左使曰：“盗者两
三人止耳。纵盗果在，是亦四十馀人冤矣，请为公治
之。”乃纵囚，令四出迹盗，果得真者。

《刘斯洁传》：斯洁字源俯，历山东右布政使。会黔国公
沐朝弼骄恣，廷议择廉干威望者制之，乃改云南左
布政使。土酋凤继祖叛，众议招抚，斯洁曰：“是养乱也。”
定计讨之，卒诛继祖，进光禄卿。

《万士和传》：士和，字思节，宜兴人，迁广东左布政使。部
民万里输课京师，费不赀，士和稍征道里费属计吏，
并领之，民称便。司政故专制于左使，士和曰：“朝廷并
设二使，如左右手，非有轩轾也。”乃约右使，分日治事，
人以为难。

《杨成传》：“成字允大，迁广西左布政使。时府江用兵，成
主调军食，不烦民而事集。入觐，吏请以羡金治装，成
笑却之。”

《王佐传》：佐字翼卿，转广东左布政使。粤地远物阜，仕
者多以污败。佐廉声夙彰，僚吏闻风洗濯。吏道为变，
严加耗之禁。库有奇赢十馀万，悉取充饷。奏蠲太平
桥税三万，停加派丁粮四万，颂声载涂。

《葛守礼传》：“守礼字与立，德平人，进陕西布政使。秦藩
夺民田为牧地，守礼讽以晋事，亦止。入觐上计簿，有
小吏壮而署老，守礼诣吏部白其误，尚书杨博讶曰：
‘非若所署耶？守礼计部署考取具文书，实未识其人，
今见之，始觉误耳。过在布政使，岂可使小吏终屈。博
深叹服’。”

《毕锵传》：“锵字廷鸣，石埭人，迁湖广左布政。隆庆初，显
陵神宫监奄人假寝园荐新，将派征麦、藕、鱼、鲊诸物。
锵言陵寝祀典先朝所定，先帝体献皇遗意，不忘汤
沐枌榆，岂忍以荐献微物重累细民，宜罢勿征。抚按
善其言以闻，事得寝。”

《百可漫志》：“国朝藩省大臣无兼衔者。近时吴公廷举
以广东右布政使兼按察司副使，亦异数也。